**259/2020. (XII. 22.) „kt.” sz. határozat**

**a Karcag belterület 7291/2. hrsz. ingatlan egy részének Agrosprint Zrt. részére történő értékesítéséről**

Karcag Városi Önkormányzat Képviselő-testülete (a továbbiakban: Képviselő-testület) az Alaptörvény 32. cikk (1) bekezdés b) és e) pontjaiban és a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 107. §-ában biztosított jogkörében eljárva, továbbá a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében, valamint a Karcag Városi Önkormányzat Képviselő-testületének a Karcag Városi Önkormányzat vagyonáról és a vagyongazdálkodás szabályairól szóló 23/2012. (X. 16.) önkormányzati rendelet 13. § (2) bekezdése alapján - városérdekre tekintettel - az alábbiak szerint dönt:

1.) Karcag Városi Önkormányzat (a továbbiakban: Eladó) eladja, az Agrosprint Mezőgazdasági és Ipari Termékfeldolgozó Zrt. (székhelye: 5300 Karcag, Arany János u. 22., a továbbiakban: Vevő) adásvétel jogcímén megvásárolja a 2. pontban meghatározott ingatlanrészt.

2.) Az ingatlan(rész) adatai és eladási ára:

Helyrajzi szám: Karcag belterület 7291/2.

Művelési ága: kivett beépítetlen terület

Alapterülete: 64181 m², melyből értékesítésre kerül 7950 m²

Az ingatlan per-és igénymentes.

Tulajdoni lapon feltüntetett teher:

Távközlési vezetékjog a MATÁV Rt. Ingatlan Igazgatósága részére (1013 Budapest, I. ker., Krisztina körút 55.) 45 m² területre

Ingatlanrész eladási ára: 15.900.000,- Ft + ÁFA

3.) A 2. pontban meghatározott ingatlant is érintően telekalakításra kerül sor, melynek eredményeként az érintett ingatlanból

* 7950 m2 a telekfelosztás során kialakuló Karcag belterület 7277/21. hrsz.-ú ingatlanba,
* 601 m2 a telekfelosztás során kialakuló Karcag belterület 7277/22. hrsz.-ú ingatlanba,
* 55630 m2 a telekfelosztás során kialakuló Karcag belterület 7277/25. hrsz.-ú ingatlanba

tagozódik be.

Fenti létrejövő ingatlanok közül a Karcag belterület 7277/21. hrsz. ingatlan tulajdonjoga – az értékesítést követően – a Vevőt, míg a Karcag belterület 7277/22 és 7277/25. hrsz. ingatlan tulajdonjoga az Eladót illeti meg azzal, hogy a 2.) pontban megjelölt távközlési vezetékjog a Karcag belterület 7277/22. hrsz. ingatlanra kerül átjegyzésre.

4.) Fizetési feltétel:

A jelen határozat 5.) b) pontjában meghatározott valamennyi feltétel teljesülése esetén Vevő köteles Eladó részére a 2. pontban meghatározott és 3. pont szerint újraosztásra kerülő ingatlan vételárát, összesen 15.900.000,- Ft + Áfa összeget, azaz bruttó 20.193.000,- Ft-ot egy összegben megfizetni.

5.) Egyéb feltétel:

a) Vevőt terheli az adásvételi szerződés elkészíttetésének költsége, valamint a változások földhivatali átvezetésnek költsége.

b) Az adásvétel hatálybalépésének együttes feltételei:

- A Hajdú-Bihar Megyei Kormányhivatal Agrárügyi Főosztály Erdőfelügyeleti Osztálya, mint erdészeti hatóság megadja a hatósági engedélyt az érintett erdőterület végleges igénybevételére és az véglegessé válik;

- a Magyar Állam a nemzeti vagyonról szóló 2011. évi CXCVI.törvény 14. § (2) bekezdésében meghatározott és (5) bekezdése szerint gyakorolható elővásárlási jogával nem él.

6.) A Képviselő-testület felhatalmazza a Karcag Városi Önkormányzat Polgármesterét, hogy az 1.) pontban meghatározott Vevővel, a 2.) pontban meghatározott és 3.) pont szerint újraosztásra kerülő ingatlanra vonatkozó adásvételi szerződést és esetleges módosításait aláírja jelen határozatban foglalt feltételekkel.

7.) A Képviselő-testület felkéri a Karcagi Polgármesteri Hivatalt a szükséges intézkedések megtételére.

Felelős: Rózsa Sándor jegyző

Határidő: 2020. december 31.

 Erről értesülnek:

1. Karcag Városi Önkormányzat Képviselő-testületének tagjai, lakhelyükön
2. Karcag Városi Önkormányzat Jegyzője, helyben
3. Karcagi Polgármesteri Hivatal Költségvetési, Gazdálkodási és Kistérségi Iroda, Kistérségi Csoport, helyben
4. Karcagi Polgármesteri Hivatal Költségvetési, Gazdálkodási és Kistérségi Iroda, Költségvetési Csoport, helyben
5. Karcagi Polgármesteri Hivatal Aljegyzői Iroda, Szervezési Csoport, helyben
6. Agrosprint Zrt., Fülöp Gábor Zoltán igazgatósági elnök 5300 Karcag, Arany János u. 22. /Költségvetési, Gazdálkodási és Kistérségi Iroda Kistérségi Csoport által/

Karcag, 2020. december 16.

|  |  |
| --- | --- |
|  | **(: Szepesi Tibor :)** |
|  | polgármester |